
PREDLOG PRIPOROČILA EVROPSKEGA PARLAMENTA
Svetu, Komisiji in podpredsednici Komisije/visoki predstavnici Unije za zunanje zadeve in varnostno politiko o okrepljenem sodelovanju med EU in Kanado glede na geopolitične razmere, vključno z grožnjami kanadski ekonomski stabilnosti in suverenosti
(2025/2168(INI))
Evropski parlament,
–	ob upoštevanju Sporazuma o strateškem partnerstvu med Evropsko unijo in njenimi državami članicami na eni strani ter Kanado na drugi strani[footnoteRef:1], ki je bil podpisan 30. oktobra 2016 in se začasno uporablja od 1. aprila 2017, [1:  UL L 329, 3.12.2016, str. 45, ELI: http://data.europa.eu/eli/agree_internation/2016/2118/oj.] 

–	ob upoštevanju Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani[footnoteRef:2], ki je začel začasno veljati 21. septembra 2017, [2:  UL L 11, 14.1.2017, str. 23, ELI: http://data.europa.eu/eli/agree_internation/2017/37/oj.] 

–	ob upoštevanju digitalnega partnerstva med EU in Kanado ter zelenega zavezništva med EU in Kanado, ki sta bila sklenjena 23. novembra 2023,
–	ob upoštevanju izjave Evropske unije in Kanade z naslovom Skupna izjava: Trajno partnerstvo, ambiciozna agenda“, sprejete na vrhu EU–Kanada 23. junija 2025 v Bruslju,
–	ob upoštevanju partnerstva na področju varnosti in obrambe med Evropsko unijo in Kanado, podpisanega na vrhu EU–Kanada 23. junija 2025,
–	ob upoštevanju svojega priporočila o diplomatski strategiji EU in geopolitičnem sodelovanju na Arktiki[footnoteRef:3], [3:  Besedilo bo sprejeto novembra 2025.] 

–	ob upoštevanju člena 121 Poslovnika,
–	ob upoštevanju mnenja Odbora za mednarodno trgovino,
–	ob upoštevanju poročila Odbora za zunanje zadeve (A10‑0000/2025),
A.	ker imata Evropska unija in Kanada v geopolitičnem okviru vse večjega rivalstva moči, politične nestanovitnosti in pospeševanja podnebnih sprememb skupen in povečan interes za poglobitev sodelovanja in ohranjanje mednarodnega reda, ki temelji na pravilih;
B.	ker sta EU in Kanada strateški partnerici, združeni v prepričanju, da demokracija, pravna država, človekove pravice in večstransko sodelovanje koristijo kanadskim in evropskim družbam ter mednarodni skupnosti, zato bi jih morala svetovna zavezništva podobno mislečih partnerjev zagovarjati;
C.	ker je učinkovito sodelovanje med EU in Kanado, temelječe na skupnem vodstvu in odgovornosti, ključno za reševanje svetovnih izzivov, kot so ruska vojna proti Ukrajini, rusko hibridno vojskovanje proti demokratičnim družbam, geopolitična konkurenca na Arktiki, naraščajoča agresivnost Kitajske, večja nestanovitnost zunanje politike ZDA, podnebne spremembe in razmere na Bližnjem vzhodu;
D.	ker je sodelovanje med EU in Kanado v obstoječih okvirih bistveno za ohranitev in povečanje blaginje obeh strani; ker primeri tega bistvenega sodelovanja zajemajo trgovinsko in gospodarsko sodelovanje ter skupne ambicije za reševanje izzivov, kot sta zeleni in digitalni prehod;
E.	ker se je Kanada z zavezanostjo dolgoročni podpori Ukrajini in odločnim vodenjem med predsedovanjem skupini G7 izkazala za strateško partnerico EU in zanesljivo zaveznico Nata;
F.	ker je treba izkoristiti celoten potencial sedanjih instrumentov sodelovanja med EU in Kanado ter močno okrepiti partnerstvo med njima, da bi se skupaj zoperstavili ruski vojni proti Ukrajini, revizionizmu geopolitičnih akterjev, stopnjevanju kampanj hibridnega vojskovanja proti demokratičnim družbam, podnebnim spremembam in izzivom za svetovni trgovinski red;
1.	priporoča, naj Svet, Komisija in podpredsednica Komisije/visoka predstavnica Unije za zunanje zadeve in varnostno politiko:
Partnerstvo med EU in Kanado: institucionalni okvir
(a)	obravnavajo ta trenutek skupnih izzivov kot priložnost, da bi v polni meri izkoristili potencial strateškega partnerstva med EU in Kanado ter v prizadevanju za skupne interese in vrednote v hitro spreminjajočem se globalnem okolju dvignili odnose na novo raven;
(b)	čim bolj povečajo prizadevanja za hitro izvajanje sklepov z vrha EU–Kanada z dne 23. junija 2025 ter sprejmejo konkretne ukrepe, da bi dosegli oprijemljiv napredek na področjih, opredeljenih v skupni izjavi ter partnerstvu na področju varnosti in obrambe;
(c)	okrepijo dialoge na več ravneh, vključno z vrhi in skupnimi pobudami, pa tudi oblike dolgoročnega sodelovanja na delovni ravni, da bi poglobili sodelovanje in skupaj obravnavali svetovne izzive;
(d)	podprejo pomembnejšo vlogo parlamentarnega dialoga v strateškem partnerstvu; ugotavlja, da ima Kanada pri Svetu Evrope pravni status opazovalke; poziva k večjemu sodelovanju na parlamentarni ravni in poziva Svet Evrope, naj Kanado v vlogi opazovalke redno vabi na medparlamentarna srečanja;
Sodelovanje pri zunanji in varnostni politiki
(e)	okrepijo sodelovanje s Kanado pri odzivanju na neposredne varnostne grožnje našim družbam, kot so ruska vojna proti Ukrajini, hibridni napadi in vmešavanje v demokratične družbe na obeh straneh Atlantika, agresivnost Kitajske, večja nestanovitnost zunanje politike ZDA, posledice podnebnih sprememb in razmere na Bližnjem vzhodu;
(f)	določijo časovni načrt za celovito in pravočasno izvajanje zavez, sprejetih v okviru partnerstva za varnost in obrambo, ki ponuja skladen politični okvir za skupna prizadevanja na tem področju v okviru pobud, ki dopolnjujejo sodelovanje pogodbenic v Natu, kot sta instrument SAFE in načrt ReArm Evrope;
(g)	še naprej utrjujejo podporo EU in Kanade suverenosti, neodvisnosti in ozemeljski celovitosti Ukrajine, pa tudi skupni zavezanosti dolgoročni politični, vojaški, finančni in humanitarni pomoči, med drugim s skupnimi prizadevanji za oblikovanje močnega mednarodnega zavezništva za uporabo imobiliziranega ruskega državnega premoženja;
(h)	usklajujejo sankcije in diplomatsko osamitev Rusije s Kanado in drugimi partnerji;
(i)	pregledajo in okrepijo sodelovanje s Kanado pri boju proti grožnjam kibernetskega in hibridnega vojskovanja ter se zoperstavijo destabilizirajočim dejavnostim in dezinformacijam;
(j)	izboljšajo usklajevanje med EU in Kanado, da bi obravnavali večplastne izzive, ki jih predstavljata rast in agresivno vedenje Kitajske;
(k)	sodelujejo s Kanado za pravičen in trajen mir na Bližnjem vzhodu z dvodržavno rešitvijo, doseženo s pogajanji; okrepijo sodelovanje, da bi civilistom v Gazi dostavili humanitarno pomoč, ter podprejo vsa diplomatska in operativna prizadevanja za izboljšanje celovite regionalne stabilnosti;
(l)	vzpostavijo polletni dialog o zunanji politiki, da se omogoči strateško sodelovanje pri najpomembnejših prednostnih vprašanjih;
Krepitev multilateralizma
(m)	nadalje okrepijo sodelovanje s Kanado pri zagovarjanju multilateralizma, da bi skupaj obravnavali nastajajoče in nevarne geopolitične razmere, ki vplivajo na naše skupne vrednote, interese in varnost;
(n)	okrepijo sodelovanje med EU in Kanado v večstranskih forumih z usklajevanjem stališč in pobud ter sodelovanjem pri zagovarjanju skupnih vrednot;
(o)	sodelujejo pri ohranjanju ključne vloge in delovanja večstranskih institucij, kot so OZN, G7, G20 in Nato;
Sodelovanje na Arktiki
(p)	izrazijo zaskrbljenost zaradi militarizacije Arktike in sodelujejo s Kanado, da bi Arktiko ohranili kot območje miru, stabilnosti in sodelovanja v skladu z mednarodnim pravom;
(q)	tesno sodelujejo s Kanado, da bi glede na povečan geopolitični interes za Arktiko zaščitili avtonomijo Grenlandije in zmožnost odzivanja grenlandskega ljudstva;
(r)	okrepijo sodelovanje med EU, Kanado, Dansko in Grenlandijo na podlagi zgodovinskega sporazuma, sklenjenega za mirno reševanje dolgotrajnih mejnih sporov;
Trgovina z blagom in storitvami, digitalna trgovina in naložbe
(s)	v državah članicah in EU spodbujajo koristi sporazuma CETA, med katerimi so tudi boljši dostop do trga, poenostavljena trgovina in manjše ovire za MSP;
(t)	pozovejo deset držav članic, ki še niso ratificirale sporazuma CETA, naj to hitro storijo, saj gre za pomembno politično sporočilo pred deseto obletnico njegove začasne uporabe leta 2027;
Globalni razvoj
(u)	poskrbijo za tesno usklajevanje s Kanado, da bi pomagali zapolniti kritične vrzeli, okrepiti večstranske razvojne okvire, spodbujati trajnostni razvoj in vključujoča mednarodna partnerstva ter podpirati civilno družbo in demokratično odpornost;
Izobraževanje, raziskave in medosebne vezi
(v)	hitro ukrepajo v zvezi z zavezo za poglobitev sodelovanja na področjih, kot so medosebne vezi, kultura, mladi, podpora vključujočim politikam in okvir digitalnega partnerstva med EU in Kanado;
(w)	povečajo družbeno odpornost tako, da se zavzemajo za pridružitev Kanade programu Obzorje Evropa, izboljšajo sodelovanje na področju izobraževanja in raziskav, poenostavijo čezatlantsko mobilnost mladih za delo, študij in prostovoljstvo ter na podlagi programov Erasmus in Erasmus+ raziščejo dodatne možnosti za medosebne stike in študijske izmenjave;
Sklepne ugotovitve
(x)	še naprej vzpostavljajo resnično enakopravno partnerstvo s Kanado, ki bo temeljilo na zaupanju, skupnih vrednotah in interesih;
[bookmark: _Hlk211440126](y)	spodbujajo udeležbo v pobudah za sodelovanje ne le s kanadsko centralno vlado, pač pa tudi s provincialnimi in drugimi ustreznimi organi;
°
°	°
2.	naroči svoji predsednici naj to priporočilo posreduje Svetu, Komisiji in podpredsednici Komisije/visoki predstavnici Unije za zunanje zadeve in varnostno politiko.

[bookmark: _Toc212563689]OBRAZLOŽITEV
Partnerstvo med EU in Kanado temelji na skupnih vrednotah in skupni zavezanosti demokraciji, človekovim pravicam, na pravilih temelječemu večstranskemu redu in pravni državi. Glede na vse večjo svetovno nestabilnost in številne izzive, s katerimi se soočata EU in Kanada, je v poročilu poudarjeno, da je treba dodatno okrepiti partnerstvo med EU in Kanado ter na podlagi rezultatov vrha EU–Kanada 23. junija 2025 sprejeti konkretne ukrepe za izboljšanje sodelovanja na ključnih področjih, kot so trgovina, konkurenčnost in odpornost, čezatlantska varnost, izobraževanje in raziskave ter boj proti podnebnim spremembam, hkrati pa razvijati sodelovanje na področjih, ki v partnerstvu med EU in Kanado še niso v celoti obravnavana, na primer krepitev medosebnih vezi, kultura, mladi in podpiranje vključujočih politik za vse.

<FootprintIntro>Poročevalec v skladu s členom 8 Priloge I Poslovnika izjavlja, da je v svoje poročilo vključil prispevke k zadevam, ki se nanašajo na temo dokumenta, ki jih je med pripravo osnutka poročila prejel od naslednjih zastopnikov interesov, ki spadajo na področje uporabe Medinstitucionalnega sporazuma o obveznem registru[footnoteRef:4] za preglednost, ali zastopnikov javnih organov tretjih držav, vključno z njihovimi diplomatskimi predstavništvi in veleposlaništvi:</FootprintIntro> [4:  Medinstitucionalni sporazum z dne 20. maja 2021 med Evropskim parlamentom, Svetom Evropske unije in Evropsko komisijo o obveznem registru za preglednost (UL L 207, 11.6.2021, str. 1, ELI: http://data.europa.eu/eli/agree_interinstit/2021/611/oj).] 

	1. Zastopniki interesov, ki spadajo na področje uporabe Medinstitucionalnega sporazuma o obveznem registru za preglednost

	

	2. Zastopniki javnih organov tretjih držav, vključno z njihovimi diplomatskimi predstavništvi in veleposlaništvi

	Mission of Canada to the European Union


Priprava tega seznama je v izključni pristojnosti poročevalke.
Če so na seznamu navedene fizične osebe z imenom ali njihovo funkcijo ali z obema, poročevalec izjavlja, da je zadevne fizične osebe seznanil z obvestilom Evropskega parlamenta o varstvu podatkov št. 484 (https://www.europarl.europa.eu/data-protect/index.do), v katerem so opredeljeni pogoji, ki veljajo za obdelavo njihovih osebnih podatkov, ter pravice, povezane s to obdelavo.

